### Beslutningstema

Der er udarbejdet er udkast til dispensationsansøgning til Indenrigsministeriet med henblik på, at Tønder Kommune sammen med 15 andre kommuner får dispensation til at vælge selvbudgettering for budgetåret 2024.

### Sagsfremstilling

Økonomiudvalget har tilkendegivet at forvaltningen aktivt kan deltage i det forberedende arbejde, en fælles dispensationsansøgning til Indenrigsministeriet til at vælge om til selvbudgettering for budgetåret 2024.

Dispensationsansøgningen afgives i fællesskab med de i alt 16 kommuner, som har valgt statsgarantien for budgetåret 2024.

Baggrunden for dispensationsansøgningen er de markante opjusteringer af udskrivningsgrundlaget på i alt 51,2 mia. kr. siden udmeldingen af statsgarantien for 2024. Det betyder, at de 16 kommuner, som har valgt statsgarantien for budgetåret 2024, har udsigt til en negativ efterregulering i 2027, som vil udfordre kommunernes økonomi voldsomt. Med statens markante undervurdering af vækstskønnet i statsgarantien for 2024 er systemet reelt brudt sammen, og de kommuner, som har valgt statsgarantien er blevet skubbet ud i økonomisk usikkerhed.

Forvaltningen har sammen med de 15 øvrige kommuner forberedt et udkast til en fælles dispensationsansøgning til Indenrigsministeriet med henblik på at kunne vælge om til selvbudgettering for budgetåret 2024. I arbejdet er der blevet inddraget ekstern bistand fra konsulentfirmaet Dataproces til de konkrete beregninger af konsekvenserne for de enkelte kommuner ved den forventede efterregulering i 2027.

Udkast til dispensationsansøgning er vedlagt som bilag 1. De konkrete beregninger af konsekvenserne for de enkelte kommuner ved den forventede efterregulering af bloktilskuddet i 2027 er vedlagt i bilag 2.

Ifølge konsulentfirmaet Dataproces peger de foreløbige beregninger af konsekvenserne for kommunerne i 2027 på, at der for Tønder kommunes vedkommende kan blive tale om en modregning i bloktilskuddet i 2027 på 65,8 mio. kr., svarende til 1.795 kr. pr. indbygger, hvis de nuværende vækstskøn realiseres.

Såfremt der gives dispensation til at vælge om, vil de 16 kommuner samlet set få reduceret deres tab betragteligt. De øvrige 82 kommuner vil samlet set opleve, at deres ikke-budgetterede gevinst bliver reduceret tilsvarende. Det vil i store træk modvirke problemet med det statslige fejlskøn i forbindelse med udmeldingen af statsgarantien for 2024.

Dette er nærmere beskrevet i bilag 3, som viser, hvordan situationen vil være for de 16 kommuner, hvis de får dispensation til at vælge om til selvbudgettering.

Adgangen til at vælge om vil i givet fald skulle gives ved en lovændring i lighed med i 2020, hvor fire kommuner fik dispensation til at ændre deres valg fra selvbudgettering til det statsgaranterede udskrivningsgrundlag med baggrund i at Covid-19 havde medført væsentlige ændringer i vækstskønnet.

For at understøtte den efterfølgende politiske proces er der udarbejdet en spørgsmål/svar-guide med relevante spørgsmål og svar i forhold til emnet. Denne er vedlagt i bilag 4.

Udkastet til dispensationsansøgningen bliver behandlet parallelt i de øvrige 15 kommuners Økonomiudvalg og Kommunalbestyrelser. Denne proces forventes afsluttet ultimo august. Der indhentes en støtteerklæring fra KL, inden ansøgningen sendes til Indenrigsministeriet.

### Økonomi

Der vil ikke være bevillingsmæssige konsekvenser for 2024. For budget 2025-2028 er der i skønnet i 2027 pt. indregnet den forventede efterregulering på ca. 66 mio. kr. under forudsætning af, at der ikke gives dispensation. Det må dog forventes, at lovgivningsprocessen forbundet med dispensationen først vil være afsluttet efter budgetvedtagelsen.

### Indstilling Direktionen indstiller,

|  |  |
| --- | --- |
| at | den fælles dispensationsansøgning til Indenrigsministeriet godkendes, og |
| at | indstillingen videresendes til Kommunalbestyrelsen. |

Beslutning fra Økonomiudvalget, 20. august 2024, pkt. 5:

Indstillingen anbefales.

### Beslutning

Indstillingen godkendt.